OVK: ‘Verskeie maatreëls om stemproses te beskerm’‘n Bord in die OVK se nasionale uitslagsentrum in Pretoria toon die voorlopige uitslae soos data van die verskillende stemlokale af inkom. (Foto: ANA) Die Onafhanklike Verkiesingskommissie (OVK) het Woensdagaand kort voor middernag nog ŉ mediakonferensie by sy nasionale uitslagsentrum in Pretoria gehou waartydens hy kiesers verseker het dat die demokratiese proses nie in gedrang gebring is tydens die sesde nasionale demokratiese verkiesing nie. Dit kom nadat voorvalle van beweerde verkiesingsbedrog deur die loop van die dag aan die lig gekom het. “In die lig van ernstige bewerings rakende twee moontlike voorvalle waar dubbeld gestem is, wil die verkiesingskommissie kiesers en alle ander belanghebbendes verseker van die algehele integriteit van die verkiesingsproses,” het Mosotho Moepya, OVK-kommissaris, gesê. Moepya het verduidelik daar is verskeie beveiligingsmaatreëls in die verkiesingsproses waardeur daar vasgestel kan word indien ŉ kieser twee keer gestem het. Dit sluit in ŉ kiesersrol, wat slegs een registrasie per kieser toelaat, die skandering van identiteitsdokumente, die merk van die kieser se duim met onuitwisbare ink, asook party-agente wat elke stap van die stemproses, die tel van stembriewe en die invoer van data monitor. Hy het gesê dié maatreëls veroorsaak dat elke kieser ŉ “voetspoor agterlaat”. “Al hierdie aspekte laat ŉ gedetailleerde voetspoor van kieserdeelname in die proses en kan apart of in kombinasie gebruik word om voorvalle van verkiesingsbedrog te identifiseer. Waar bewyse gevind word wat op verkiesingsbedrog dui, sal die OVK die uitslae van die betrokke stemdistrik onder kwarantyn plaas en aanklagte teen die betrokke persone ingestel word,” het Moepya gesê. Die heel eerste uitslae wat kort voor middernag ingekom het, was van die Mvomvo Lodge-kiesstasie in die Umzimbuvu-distrik in die Oos-Kaap waar slegs 21 stemme uitgebring is. Die uitslae van dié kiesstasie is nege stemme vir die ANC, sewe vir die EFF, twee stemme vir die African Transformation Movement, twee stemme vir die UDM, en een stem vir die PAC.